MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gComhchoiste LEE i dtaca leis an gCinneadh ó Chomhchoiste LEE a bhfuil sé beartaithe é a ghlacadh agus a bhaineann le leasú ar Iarscríbhinn IX (Seirbhísí Airgeadais) a ghabhann le Comhaontú LEE.

2.Comhthéacs an togra

2.1.Comhaontú LEE

Leis an gComhaontú ar an Limistéar Eorpach Eacnamaíoch (‘Comhaontú LEE’) ráthaítear cearta agus oibleagáidí comhionanna laistigh den Mhargadh Inmheánach le haghaidh saoránach agus oibreoirí eacnamaíocha in LEE. Déantar foráil ann maidir le cuimsiú reachtaíochta de chuid an Aontais lena gcumhdaítear na ceithre shaoirse ar fud 30 Stát LEE, mar atá Ballstáit an Aontais, an Iorua, an Íoslainn agus Lichtinstéin. Thairis sin, cumhdaítear le Comhaontú LEE comhar i réimsí tábhachtacha eile amhail taighde agus forbairt, oideachas, beartais shóisialta, an comhshaol, cosaint tomhaltóirí, turasóireacht agus cultúr, réimsí a dtugtar beartais ‘tionlacain agus chothrománacha’ orthu i dteannta a chéile. Tháinig Comhaontú LEE i bhfeidhm an 1 Eanáir 1994. Is páirtí i gComhaontú LEE é an tAontas in éineacht lena Bhallstáit.

2.2.Comhchoiste LEE

Tá Comhchoiste LEE freagrach as Comhaontú LEE a bhainistiú. Is fóram é chun tuairimí a bhaineann le feidhmiú Chomhaontú LEE a mhalartú. Is de chomhthoil a dhéantar cinntí ón gComhchoiste agus tá siad ina gceangail ar na Páirtithe. Is í Ardrúnaíocht an Choimisiúin Eorpaigh atá freagrach as ábhair LEE a chomhordú ar thaobh an Aontais.

2.3.An gníomh atá beartaithe ag Comhchoiste LEE

Táthar ag súil go nglacfaidh Comhchoiste LEE Cinneadh ó Chomhchoiste LEE (‘an gníomh atá beartaithe’) i dtaca le leasú ar Iarscríbhinn IX (Seirbhísí Airgeadais) a ghabhann le Comhaontú LEE.

Rialachán (AE) Uimh. 909/2014 ó Pharlaimint na hEorpa agus ón gComhairle an 23 Iúil 2014 maidir le socraíocht urrús san Aontas Eorpach a fheabhsú agus maidir le taisclanna lárnacha urrús agus lena leasaítear Treoracha 98/26/CE agus 2014/65/AE agus Rialachán (AE) 236/2012, ionchorpraíodh iad i gComhaontú LEE le Cinneadh ó Chomhchoiste LEE Uimh. 18/2019 an 8 Feabhra 2019 agus tagraítear dóibh i bpointe 31bf d’Iarscríbhinn IX a ghabhann le Comhaontú LEE.

Le hoiriúnú (c) i bpointe 31bf d’Iarscríbhinn IX a ghabhann le Comhaontú LEE, deonaítear maolú do Lichtinstéin chun cead a thabhairt do thaisclanna lárnacha urrús tríú tír (CSDanna) a bhfuil seirbhísí dá dtagraítear in Airteagal 25(2) de Rialachán (AE) Uimh. 909/2014 á soláthar acu cheana féin d’idirghabhálaithe airgeadais i Lichtinstéin nó a bhfuil brainse curtha ar bun acu i Lichtinstéin leanúint de na seirbhísí sin a sholáthar ar feadh tréimhse suas le 5 bliana tar éis dháta theacht i bhfeidhm Chinneadh Uimh. 18/2019 ó Chomhchoiste LEE an 8 Feabhra 2019.

Is é is aidhm don ghníomh atá beartaithe síneadh a chur leis an maolú a leagadh amach i bpointe 31bf(c) d’Iarscríbhinn IX a ghabhann le Comhaontú LEE go dtí dáta níos déanaí ná an 8 Feabhra 2024, arna iarraidh sin ag Lichtinstéin, ar feadh tréimhse feidhme an mhaolaithe nár cheart a bheith níos faide ná 7 mbliana ó dháta theacht i bhfeidhm an Chinnidh ó Chomhchoiste LEE [a bhfuil coinne leis i mí Feabhra 2023]. Dá bhrí sin, cheadófaí leis an ngníomh atá beartaithe do thaisclanna lárnacha urrús tríú tír a bhfuil seirbhísí dá dtagraítear in Airteagal 25(2) de Rialachán (AE) Uimh. 909/2014 á soláthar acu cheana féin d’idirghabhálaithe airgeadais i Lichtinstéin nó a bhfuil brainse curtha ar bun acu i Lichtinstéin cheana féin leanúint de na seirbhísí sin a sholáthar ar feadh tréimhse nach faide ná 7 mbliana tar éis theacht i bhfeidhm an ghnímh atá beartaithe. Mar sin féin, sonraítear sa dréacht-Togra go ndéanfar athbhreithniú ar oiriúnú (c) i bpointe 31bf d’Iarscríbhinn IX a ghabhann le Comhaontú LEE má dhéantar leasú ar Airteagail 25 nó 69 de Rialachán (AE) Uimh. 909/2014 le linn na tréimhse sin.

Beidh an gníomh atá beartaithe ina cheangal ar na páirtithe i gcomhréir le hAirteagail 103 agus 104 de Chomhaontú LEE.

2.4.Gnéithe eile

Míniúchán mionsonraithe ar fhorálacha sonracha an togra

Staid Lichtinstéin (oiriúnú 3 (c))

Tá Lichtinstéin agus an Eilvéis nasctha trí ghréasán dlúth conarthaí, lena n-áirítear go háirithe an Conradh um Custaim, 1923 agus an Conradh um Airgeadra, 1980, ar dá mbun a chuimsítear Lichtinstéin (ina bhfuil an Franc Eilbhéiseach ina hairgeadra oifigiúil ó 1921) i limistéar airgeadra na hEilvéise. In earnáil na seirbhísí airgeadais, foráiltear leis an gConradh Airgeadais infheidhmeacht dhíreach rialacha dlíthiúla agus riaracháin de chuid na hEilvéise (cf.Iarscríbhinní a ghabhann leis an gConradh Airgeadais). Dá thoradh sin, is gá d’idirghabhálaithe airgeadais ceanglais tuairiscithe de chuid Bhanc Náisiúnta na hEilvéise a chomhlíonadh chun a chur ar a chumas beartais airgeadaíochta a stiúradh. Tá nasc láidir idir an dá thír go stairiúil de thoradh an chomhlimistéir eacnamaíoch agus airgeadra, nasc a bhí fós ann tar éis aontachas Lichtinstéin le Comhaontú LEE.

Ar na cúiseanna sin, tá margadh airgeadais Lichtinstéin comhtháthaithe go hiomlán le bonneagair an mhargaidh airgeadais san Eilvéis agus braitheann sí go mór orthu. D’fhéadfadh aon chur isteach ar an socrú reatha dúshláin a chruthú do rannpháirtithe i margadh airgeadais Lichtinstéin. Dá bhrí sin, foráiltear le hoiriúnú 3(c) go bhféadfaidh taisclanna lárnacha urrús tríú tír a bhfuil seirbhísí dá dtagraítear in Airteagal 25(2) de Rialachán CSDR á soláthar acu cheana féin d’idirghabhálaithe airgeadais i Lichtinstéin nó a bhfuil brainse curtha ar bun acu i Lichtinstéin cheana féin leanúint de na seirbhísí dá dtagraítear in Airteagal 25(2) a sholáthar ar feadh tréimhse nach faide ná 7 mbliana tar éis dháta theacht i bhfeidhm an dréacht-Chinnidh ó Chomhchoiste LEE atá i gceangal leis seo. Mar sin féin, sonraítear sa dréacht-Togra go ndéanfar athbhreithniú ar oiriúnú (c) i bpointe 31bf d’Iarscríbhinn IX a ghabhann le Comhaontú LEE má dhéantar leasú ar Airteagail 25 nó 69 de Rialachán (AE) Uimh. 909/2014 le linn na tréimhse sin.